《赠刘太仆元瑞》
明代·王宠

江汉国之纪，南岳涵舂容。金晶走月窟，大泽蟠人龙。

刘公岂易得，磅礴秀所钟。本家江东将，铜虎册帝封。

奇才握锐颖，弱冠摧文锋。射策上玉堂，天子维孝宗。

龙姿古尧舜，千春会其逢。一麾出郎署，再历粤与雍。

岂惟甘棠茂，坐见俎豆龚。名高贝锦织，褫带还山农。

张敞起亡命，马援镇蛮邛。东山梦猿鹤，西徼来奔冲。

窥图伯禹穴，奠玉茅君峰。玄牝抱虚一，瑶华掇丰茸。

重离炳大角，衮职思弥缝。公望允嵂屼，台阶伫升庸。

权奇甲在腹，碨礧星罗胸。朗朗百间屋，森森千丈松。

天闲万騋牝，肃穆大辂从。卫文秉塞渊，和鸾舞嗈嗈。

秋高铁骑疾，猛士乘金墉。黄河控鸣镝，青海沉边烽。

经纶在名手，田野庇疏慵。

作者简介：（1494—1533）明苏州府吴县人，字履仁，后字履吉，号雅宜山人。为蔡羽先生门生，居洞庭三年，既而在石湖之滨读书二十年。由诸生贡入国子监。工书画，行书疏秀出尘，妙得晋法。于书无所不窥。诗刻尚风骨。有《雅宜山人集》。